Okresná prokuratúra Zvolen 
Trhová 7, 960 19 Zvolen 1 	

Sp. zn. : 2 Pv 306/15/6611	Zvolen, 24.6.2015
EEČ : 2-51-66-2015

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Zvolen
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
pre prečin nebezpečného vyhrážania podľa § 360 ods. 1, 2 písm. b/ Tr. zákona s poukazom na § 139 ods. 1 písm. c/ Tr. zákona, ktorého sa dopustil na tom skutkovom základe, že dňa 09. 06. 2015 v čase okolo 14.15 h v obci XXXXX v rodinnom dome, na ulici XXXXX, po predchádzajúcom slovnom konflikte fyzicky napadol svoju manželku XXXXX, nar. 29. 08. 1988, bytom XXXXX, XXXXX tak, že ju začal škrtiť a neskôr udieral päsťami do oblasti tváre a brucha, čím jej nespôsobil zranenia vyžadujúce si lekárske ošetrenie, pričom sa jej opakovane vyhrážal slovami „zabijem ťa, ty kurva“, čo v nej vzbudilo dôvodnú obavu, že svoje vyhrážky uskutoční a z obavy o svoj život a zdravie ušla z rodinného domu von na ulicu, odkiaľ privolala hliadku polície, 
na prejednanie Okresnému úradu Zvolen, odboru všeobecnej a vnútornej správy, pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom podľa § 49 ods. 1 písm. d/ Zák. č. 372/90 Zb. o priestupkoch v platnom znení.

Odôvodnenie:
	Poverený príslušník OO PZ Sliač uznesením zo dňa 09. 06. 2015 podľa § 199 ods. 1 Tr. poriadku začal a dňa 10. 06. 2015 podľa § 206 ods. 1 Tr. poriadku  vzniesol obvinenie XXXXX, nar. 19. 01. 1987, bytom XXXXX, XXXXX prečin nebezpečného vyhrážania podľa § 360 ods. 1, 2 písm. b/ Tr. zákona s poukazom na § 139 ods. 1 písm. c/ Tr. zákona, ktorého sa dopustil na tom skutkovom základe, že dňa 09. 06. 2015 v čase okolo 14.15 h v obci XXXXX v rodinnom dome, na ulici XXXXX, po predchádzajúcom slovnom konflikte fyzicky napadol svoju manželku XXXXX, nar. 29. 08. 1988, bytom XXXXX, XXXXX tak, že ju začal škrtiť a neskôr udieral päsťami do oblasti tváre a brucha, čím jej nespôsobil zranenia vyžadujúce si lekárske ošetrenie, pričom sa jej opakovane vyhrážal slovami „zabijem ťa, ty kurva“, čo v nej  vzbudilo dôvodnú obavu, že svoje vyhrážky uskutoční a z obavy o svoj život a zdravie ušla z rodinného domu von na ulicu, odkiaľ privolala hliadku polície. 

	Obvinený XXXXX vo svojom výsluchu uviedol, že dňa 09. 06. 2015 sa nachádzal v mieste bydliska, kde od rána pracoval v záhrade. Niekedy po 13.00 h prišiel dovnútra, kde našiel manželku ako leží na posteli, pričom jej vyčítal, že nič nerobí a aby spravila aspoň jesť. Z tohto vznikla medzi nimi hádka, pri ktorej si navzájom vulgárne nadávali. Odišiel a znovu sa vrátil, tých hádok bolo niekoľko. Počas tohto  mu povedala, že zavolá políciu. Zľakol sa, nakoľko je v podmienke, zobral jej telefón, ktorý bol niekde položený, po čom povedala, že ide k susedom a odtiaľ zavolá políciu. V ničom jej fyzicky nebránil, doslova ju však prosil aby sa na to vykašľala. Ona napriek tomu odišla k susedom a následne prišla hliadka polície. Vyhrážal sa jej len rozvodom a čiastočne jej bránil, aby odišla do susedov. Uviedol, že ju  fyzicky nenapadol, ani sa jej nevyhrážal zabitím. 

	Poškodená XXXXX využila svoje zákonné právo a odmietla k veci vypovedať.

	Svedok XXXXX vo svojom výsluchu uviedol, že pracuje na OO PZ Sliač a dňa 09. 06. 2015 bol v zamestnaní, kde od 07.00 do 19.00 h mal spolu s XXXXX hliadkovú činnosť. Po príchode na miesto do obce XXXXX sa pred domom nachádzala XXXXX, ktorá mala na ľavom líci pod okom opuch a pod oboma očami mala menšie podliatiny a na lakti pravej ruky odreninu. Uviedla im, že ju fyzicky napadol jej manžel XXXXX, ktorý sa mal nachádzať v dome v izbe na poschodí. Po príchode do izby sa na balkóne nachádzal jej manžel, ktorý uviedol, že sa s manželkou pohádal a že ho vytočila tak, že ju napadol. Hliadke uviedla, že rukami ju škrtil so slovami „zabijem ťa, ty kurva“, pričom jej v zúrivosti roztrhol aj tričko. Potom sa jej podarilo ujsť k bráne domu, pričom XXXXX stále kričal, že ju zabije. Pri bráne domu ju asi 4 x udrel päsťou do tváre a 4 x do oblasti brucha. Následne sa jej podarilo ujsť k susedom, odkiaľ privolala hliadku polície. Tiež hliadke uviedla, že má obavu o svoj život.

	K veci bol taktiež vypočutý ako svedok XXXXX, policajt OO PZ Sliač. Vo výsluchu uviedol, že dňa 09. 06. 2015 na tiesňovú linku volala XXXXX a uviedla, že ju fyzicky napadol jej manžel XXXXX. V čase príchodu do obce XXXXX na adrese bydliska sa pred domom nachádzala poškodená, ktorá mala v oblasti tváre na lícach pomliaždeniny a na ruke v oblasti pravého lakťa odreninu. XXXXX uviedla policajtom, že ju fyzicky napadol manžel XXXXX. Rukami ju škrtil so slovami „zabijem ťa, ty kurva“, pričom jej v zúrivosti roztrhol aj tričko. Potom sa jej podarilo ujsť k bráne domu, pričom XXXXX stále kričal, že ju zabije. Pri bráne domu ju asi 4 x udrel päsťou do tváre a 4 x do oblasti brucha. Následne sa jej podarilo ujsť k susedom, odkiaľ privolala hliadku polície. Tiež hliadke uviedla, že má obavu o svoj život.

	V rámci prípravného konania bola opätovne vypočutá XXXXX, ktorá vypovedala, že všetko, čo uviedla na svojho manžela predtým si vymyslela. Teda manžel ju vôbec nezmlátil. Pohádali sa a túto hádku zneužila na privolanie polície, teraz ju to mrzí a nechce, aby jej manžel išiel do basy, vymyslela si ako ju napadol.  V predmetný deň niečo po 14.00 h prišiel jej manžel do domu a strhla sa medzi nimi hádka. Pri tejto ju však nijako fyzicky nenapadol, ani sa jej slovne nevyhrážal. Bola to len slovná hádka. Počas hádky chcela privolať políciu, avšak jej v tom zabránil, preto vybehla z domu preč do susedov, odkiaľ zavolala na linku 158. Všetko čo uviedla do telefónu si vymyslela. Aj po príchode hliadky, týmto uvádzala nepravdu o tom, že ju fyzicky napadol a že sa jej vyhrážal. Pokiaľ sa týka zranení, tieto si spôsobila sama dňa 08. 06. 2015, kedy spadla z rebríka. Tieto zranenia využila na to, aby jej manžela zobrala polícia. Na ošetrení s týmito zraneniami nikdy nebola. Uviedla, že dôvodom privolania polície bola skutočnosť, že jej liezol na nervy, teraz to však ľutuje a nechce, aby bol potrestaný za to, čo nikdy nespravil.

	Prečinu nebezpečného vyhrážania podľa § 360 ods. 1, 2 písm. b/ Tr. zákona sa dopustí ten, kto sa blízkej osobe vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu.
	
	Z doposiaľ vykonaného dokazovania je zrejmé, že XXXXX sa svojím konaním popísaným v uznesení o vznesení obvinenia zo dňa 10. 06. 2015 nedopustil prečinu nebezpečného vyhrážania podľa § 360 ods. 1, 2 písm. b/ Tr. zákona . Samotná poškodená XXXXX vo svojej výpovedi uviedla, že si všetky okolnosti skutku vymyslela, a tieto sa nezakladajú na pravde. Uviedla, že sa len s manželom pohádali a vulgárne si nadávali. Nakoľko policajná hliadka, ktorá prišla na miesto po skutku nebola svedkom incidentu, v jej prítomnosti už k žiadnemu vyhrážaniu nedochádzalo, nebolo možné ich svedeckými výpoveďami preukázať naplnenie uvedenej skutkovej podstaty prečinu. Aj samotný obvinený XXXXX vo svojej výpovedi uviedol, že svoju manželku pošk. XXXXX fyzicky nenapádal, ani sa jej nevyhrážal, avšak navzájom si vulgárne nadávali, preto toto jeho konanie môže byť posúdené ako priestupok.

	Podľa § 214 ods. 1 Tr. poriadku prokurátor alebo policajt postúpi vec inému orgánu ak výsledky vyšetrovania alebo skráteného vyšetrovania preukazujú, že nejde o trestný čin ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

	Vzhľadom na všetky okolnosti som toho názoru, že v uvedenom prípade konanie XXXXX nenaplnilo znaky prečinu nebezpečného vyhrážania podľa § 360 ods. 1, 2 písm. b/ Tr. zákona, ale toto konanie je možné posúdiť ako priestupok podľa § 49 ods. 1 písm. d/ Zák. č. 372/90 Zb. o priestupkoch v platnom znení,  na prejednanie ktorého je vecne a miestne príslušný Okresný úrad, odbor všeobecnej vnútornej správy Zvolen.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. František Judiak
prokurátor